WIIK มั่นใจรายได้ปีนี้ทะลุเป้า 20% – บ.ย่อยเดินระบบผลิตน้ำประปานิคมฯเวลโกรว์
WIIK มั่นใจรายได้ปีนี้ทะลุเป้าที่ 20% หลังออเดอร์โครงการภาครัฐเพิ่ม – บ.ย่อยเซ็นสัญญาเดินระบบผลิตน้ำประปานิคมฯเวลโกรว์ มูลค่าโครงการ 1 พันลบ. คาดเริ่มรับรู้รายได้ Q2/60
21 ต.ค. 2559

นายกรรณ ศิริภัทสร์ กรรมการ บริษัท วิค แอนด์ ฮุคลันด์ จำกัด (มหาชน) หรือ WIIK เปิดเผยว่า บริษัทคาดรายได้ปีนี้จะทำได้มากกว่าเป้าหมายที่วางไว้ โดยจากเดิมตั้งเป้าเติบโตราว 10-20% จาก 1,163.59 ล้านบาทปีก่อน ขณะที่ครึ่งปีแรกทำได้แล้ว 609 ล้านบาท เนื่องด้วยรายได้จากการจำหน่ายผลิตภัฑณ์ท่อท่อพลาสติก HDPE และอุปกรณ์ข้อต่อ ซึ่งใช้สำหรับท่อน้ำ ท่อระบายน้ำ ท่อน้ำเสีย ท่อร้อยสายไฟ สายเคเบิล และสายโทรศัพท์ ให้กับโครงการของภาครัฐ มีความต้องการใช้ผลิตภัฑณ์ท่อเพิ่มขึ้นอย่างต่อเนื่อง
ทั้งนี้ บริษัทยังมีมูลค่างานที่รอส่งมอบ (Backlog) กว่า 7 พันตัน หรือคิดเป็นมูลค่า 700 ล้านบาท โดยจะรับรู้เป็นรายได้ช่วงครึ่งปีหลังบางส่วน รวมถึงบริษัทจะมีการรับรู้รายได้จากโครงการบริหารจัดการน้ำให้กับ สยามอีสเทิร์นอินดัสเตรียลพาร์ค ซึ่งตั้งอยู่ในต.มาบยางพร อ.ปลวกแดง จ.ระยอง มีระยะสัญญา 20 ปี และมีการรับรู้รายได้เข้ามาแล้วในช่วงเดือน มิ.ย.59 มีมูลค่ารายได้ขั้นต่ำตลอดอายุสัญญา อยู่ที่ 1.37 พันล้านบาท
“เรามั่นใจว่ารายได้ปีนี้น่าจะทะลุเป้า จากมีรายได้ของวิค วอเตอร์ เข้ามาเพิ่มขึ้น โดยการรับงานการผลิตน้ำปะปา ถือว่ามีมาร์จิ้นที่สูง ประมาณ 20% ขึ้นไป และการขายท่อที่เข้ามาอย่างต่อเนื่อง แม้ว่าในช่วงปลายไตรมาส 3/59 จนถึงต้นไตรมาส 4/59 จะเป็นช่วงโลว์ซีซั่น แต่การส่งมอบงานจะเริ่มดีขึ้นในช่วงเดือนพ.ย.นี้ ขณะที่คาดปี 60 รายได้น่าจะมีการเติบโตต่อเนื่อง ราว 10-20%”
สำหรับบริษัท วิค วอเตอร์ จำกัด ซึ่งเป็นบริษัทย่อย ล่าสุด ได้มีการเซ็นสัญญารับงานผลิตน้ำประปาให้กับนิคมอุตสาหกรรมเวลโกรว์ โดยโครงการดังกล่าวตั้งอยู่ที่ต.หอมสิน อ.บางประกง จังหวัดฉะเชิงเทรา พื้นที่รวม 3,500 ไร่ ระยะสัญญา 20 ปี มูลค่าโครงการ 1,000 ล้านบาท บริษัทคาดว่าจะเริ่มดำเนินการก่อสร้างภายใน 15 วันจากนี้ และจะใช้ระยะเวลาในการก่อสร้างราว 4-5 เดือน ใช้เงินลงทุนประมาณ 135 ล้านบาท
อย่างไรก็ตาม คาดว่าจะเริ่มรับรู้รายได้ตั้งแต่ ไตรมาส 2/60 โดยจะคิดเป็นสัดส่วนรายได้ประมาณ 10-15% ของรายได้รวมของ WIIK
พร้อมกันนี้บริษัท อยู่ระหว่างการเจรจาเพื่อรับงานในการผลิตน้ำประปาให้แก่นิคมอุตสาหกรรมอื่นๆ และหน่วยงานราชการ เพิ่มอีก คาดว่าจะเห็นความชัดเจนในช่วงไตรมาส 2/60 โดยบริษัทฯมีนโยบายในการรับงานดังกล่าวปีละ 1-2 โครงการ และตั้งเป้าจะมีสัดส่วนรายได้จากการผลิตน้ำปะปาเพิ่มขึ้นเป็น 20-25% ในปี 60 และมีอัตราผลตอบแทนจากการลงทุน หรือ IRR ไม่ต่ำกว่า 15%
นอกจากนี้บริษัทยังมีแผนนำบริษัท วิค วิเตอร์ จำกัด เข้าจดทะเบียนในตลาดหลักทรัพย์ ในอีก 3 ปีข้างหน้า โดยปัจจุบันมีทุนจดทะเบียน 50 ล้านบาท เนื่องด้วยธุรกิจถือว่ามีรายได้เข้ามาอย่างสม่ำเสมอ ส่งผลต่อการเติบโตอย่างมั่นคงในอนาคต จากการเข้ารับงานที่มีระยะสัญญาที่ยาว